KÄSUNDUSLEPING (Raamleping) nr 1-18/2022/117

#### 

14.07.2022

Riigimetsa Majandamise Keskus, mida RMK kommunikatsiooniosakonna põhimääruse alusel esindab juhataja Sille Ader (edaspidi Tellija), ühelt poolt ja MediaBroker OÜ ja Newton Marketing OÜ, mida põhikirja alusel esindavad juhataja Anu Uuemõis (MediaBroker OÜ) ja juhataja Indrek Lass (Newton Marketing OÜ)

(edaspidi Täitja), teiselt poolt

edaspidi ka nimetatud eraldi Pool või ühiselt Pooled, sõlmisid käesoleva raamlepingu RMK kujundus- ja reklaamikampaaniate tellimiseks (edaspidi Leping või Raamleping) alljärgnevas:

1. **Lepingu ese ja eesmärk**

1.1. Lepingu esemeks on Tellija poolt avatud hankemenetluse nr 1-47.2538/1 (riigihanke viitenumber 249358) (edaspidi Töö) alusdokumentides määratletud kujundus- ja reklaamikampaaniate teenuste osutamine Tellijale kuni 36 kuulise perioodi jooksul vastavalt Lepingus ja/või Raamlepingus ja Lepingu lisades toodud tingimustele. Tööna käsitletakse kõiki töid ja toiminguid, mis on vajalikud Lepingus ettenähtud teenuste osutamiseks.

1.2. Käesolev Leping on raamleping riigihangete seaduse tähenduses ja on sõlmitud ühe avatud hankemenetlusel nr 1-47.2538/1 (riigihanke viitenumber 249358) edukaks osutanud pakkujaga. Käesoleva Lepinguga kehtestatakse Lepingu kehtivusaja vältel selle alusel esitatavate ja aktsepteeritavate Tööde Kirjelduste (sõlmitavate Raamlepingute) tingimused Lepingus sätestatud korras.

1. **Raamlepingu alusel Tööde Kirjelduste esitamise ja aktsepteerimise (hankelepingute sõlmimise) kord**
   1. Tellija esitab Täitjale e-kirja või vastava projektijuhtimistarkvara teel kirjelduse soovitud teenuste ja tööde kohta ja tingimused, millele soovitud teenused ja tööd peavad vastama, samuti teenuste ja tööde lõpliku teostamise ja/või valmimise tähtaja (Tööde Kirjeldus). Esialgne Tööde Kirjeldus on hanke tehniline kirjeldus koos Täitja poolt pakkumuses esitatud näidistöö kirjeldusega ning esialgne Tööde kirjeldus kehtib selles osas, millises seda hiljem ei muudeta, kuni raamlepingu kehtivuse lõppemiseni.

Täitja koostab ja esitab sellekohase soovi korral Tellijale e-kirja või vastava projektijuhtimistarkvara teel kuni 1 tööpäeva jooksul arvates Tööde Kirjelduse talle esitamisest Tööde Kirjelduse kohta eriarvamuse, milles näitab ära omapoolsed seisukohad ja argumendid Tööde Kirjelduse kohta ning vajadusel muudatusettepanekud Tööde Kirjelduse kohandamiseks.

Kui Täitja tähtaegselt eriarvamust ei esita, loetakse Tööde Kirjeldus aktsepteerituks. Tellija esitab kuni 1 tööpäeva jooksul eriarvamuse saamisest Täitjale teate eriarvamuse aktsepteerimisest, tagasilükkamisest või osalisest aktsepteerimisest, näidates viimasel juhul teates ära selle, millises osas ta eriarvamust arvesse võtab ja Tööde Kirjeldust kohandab. Kui Tellija tähtaegselt teadet ei esita, loetakse eriarvamus aktsepteerituks ning Tööde Kirjeldus kohandatuks eriarvamuses esitatu täies ulatuses.

* 1. Tellija võib pidada punktis 2.1. kirjeldatud toimingute tegemisel, eelkõige ajalise kitsikuse korral, Täitjaga läbirääkimisi telefoni või e-kirja teel ja paluda Täitjal vajaduse korral oma eriarvamust täiendada, muuta või täpsustada. Täitja võib samuti paluda Tellijal Tööde Kirjeldust täiendada, muuta või täpsustada. Teise poole vastavale palvele vastatakse esimesel võimalusel, aga mitte rohkem kui ühe tööpäeva jooksul.

1. **Raamlepingu täitmine ja tööde üleandmine**

3.1. Raamlepingu täitmisel juhindutakse hanke tehnilises kirjelduses, Täitja pakkumuses, Tööde Kirjelduses, eriarvamuses ja teates sätestatust.

3.2. Täitja kohustub eelnevalt kirjaliku taasesitamist võimaldavas vormis kooskõlastama Tellijaga kõigi ostetavate või vahendatavate Tööde sisu ning ulatuse võttes arvesse Tööde kirjelduses toodud Tellija suuniseid ning selles märgitud ajakava.

3.3. Ajakavas ettenähtud tähtaegade Tellijapoolse ületamise puhul nihkub ajakava edasi vastavalt ajakava ületanud päevadele, aga Täitja on kohustatud sellisel juhul Tellijat ajakava muudatustest teavitama kirjalikku taasesitamist võimaldavas vormis.

3.4. Täitja on vastutav Töödega seoses avalikkusele esitatavate Tööde headele äritavadele ning kehtivale seadusandlusele vastavuse eest.

3.5. Täitja täidab lepingujärgsed kohustused vastavalt Lepingus sätestatud tingimustele, parimas praktikas rakendatavatele nõuetele, normidele ja standarditele.

3.6. Tellijal on õigus Tööde teostamise käigus kontrollida Täitja poolt teostatavate tööde kvaliteeti, mahtu ja Lepingu tingimustest kinnipidamist.

3.7. Mittekvaliteetsete Töö või Lepingule mittevastavate Tööde avastamisel informeerib Tellija kirjalikku taasesitamist võimaldavas vormis Täitjat ning Täitja on kohustatud ilma mistahes täiendava tasuta mittevastavused koheselt kõrvaldama.

3.8. Täitjal on kohustus viivitamatult teavitada Tellijat probleemidest, mis segavad Lepingus toodud ja Lepingu alusel kokku lepitud Tööde teostamist ja tähtaegadest kinnipidamist. Täitjal on õigus esitada kirjalikku taasesitamist võimaldavas vormis Tellija kontaktisikule ettepanekuid Töö sisu ja selle tähtaegade muutmiseks. Tellija võib vastavalt enda äranägemisele ettepanekuid aktsepteerida, tagasi lükata või teha vastuettepanekuid.

3.9. Lepingus toodud Töid peavad teostama Tellija poolt aktsepteeritud kvalifitseeritud isikud.

3.10. Täitja vastutab Tellija otstarbeka kaasamise eest Tööde teostamise protsessi, vältimaks puudusi Töödes, kõrvalekaldumist Tööde ajakavast jm negatiivsete tagajärgede realiseerumist.

3.11. Kui Tellija tuvastab Täitja poolt teostatud Töödes puudusi, esitab Tellija Täitjale Tööde mittevastavuse kohta kirjalikku taasesitamist võimaldavas vormis teate, kirjeldades selles ära Töödes esinevad puudused ja määrates puuduste kõrvaldamiseks mõistliku tähtaja.

3.11.1. Juhul, kui Täitja ei kõrvalda Töödes esinevaid puudusi Tellija poolt antud täiendava tähtaja jooksul, loetakse, et Täitja on Lepingut oluliselt rikkunud.

3.12. Tellija ei pea andma Täitjale täiendavat tähtaega Töödes esinevate puuduste kõrvaldamiseks ja Lepingust tulenevate kohustuste täitmiseks, kui tegemist on Tööde olulise mittevastavusega. Nimetatud juhul on Tellijal õigus keelduda teostatud Tööde eest tasumisest puudustele vastavas osas, arvestades sellisel juhtumil mittetasutava kuutasu osa suuruse arvutamisel Töödes esinevate puuduste proportsionaalse suurusega kogu vastava kuu kõigi Tööde mahust.

1. **Teostatud tööde eest tasumine**
   1. Tellija kohustub maksma tasu Täitjalt tellitud Tööde eest vastavalt Lepingule ja esitatud arvele.
   2. Täitja esitab arve vaid elektrooniliselt. Arve esitamiseks tuleb kasutada elektrooniliste arvete esitamiseks mõeldud raamatupidamistarkvara või raamatupidamistarkvara E-arveldaja, mis asub ettevõtjaportaalis https://www.rik.ee/et/e-arveldaja.
2. **Poolte esindajad ja kontaktandmed**
   1. Tellija esindaja on RMK, Evelin Süld, tel +372 5344 6746, e-post evelin.suld@rmk.ee.
   2. Täitja esindajad on MediaBroker’i meediaprojektijuht Maikki Mõtlep, tel +372 5665 5015 e-post [maikki.motlep@mediabroker.ee](mailto:maikki.motlep@mediabroker.ee) ja Newtoni projektijuht Merit Pärnpuu, tel +372 53465495, e-post merit.parnpuu@newton.ee
3. **Teadete edastamine**
   1. Lepinguga seotud teated edastatakse telefoni teel või e-kirjaga poole lepingus märgitud e-posti aadressile. Kontaktandmete muutusest on pool kohustatud koheselt informeerima teist poolt.
   2. E-kirjaga edastatud teated peetakse kättesaaduks alates teate edastamisele järgnevast tööpäevast.
   3. Lepingust taganemise või lepingu ülesütlemise avaldused ning lepingu rikkumisel teisele poolele esitatavad nõudekirjad peavad olema kirjalikus vormis. Kirjaliku vormiga on võrdsustatud digitaalselt allkirjastatud elektrooniline dokument. Viimane vorminõue on täidetud ka juhul, kui teade edastatakse e-kirjaga.
4. **Lepingu lõppemine ja lõpetamine**
   1. Leping lõpeb, kui lepingust tulenevad poolte kohustused on mõlemapoolselt täielikult ja nõuetekohaselt täidetud või seoses lepingu tähtaja saabumisega või kuni lepingu mahu 450 000 euro (käibemaksuta) täitumiseni.
   2. Kumbki pool võib käesoleva lepingu ennetähtaegselt üles öelda teatades sellest teisele poolele kirjalikult ette kuu aega varem.
   3. Kumbki pool võib käesoleva lepingu punktides 6.1 ja 6.2 nimetatud tähtaegu järgimata lepingu üles öelda, kui ilmneb, et kõiki asjaolusid arvesse võttes ja mõlema poole huvisid kaaludes ei või oodata, et lepingut üles öelda sooviv pool jätkaks lepingu täitmist kuni üles­ütlemistähtaja või lepingu tähtaja möödumiseni.
   4. Tellija võib lepingu igal ajal olenemata põhjusest ühekuulise etteteatamistähtajaga üles öelda ning sellisel juhul on Täitjal õigus nõuda tasu vaid Lepingu ülesütlemise hetkeks faktiliselt tehtud tööde eest.
   5. Täitjal on õigus lõpetada leping ennetähtaegselt, teatades sellest Tellijale kirjalikult ette vähemalt 4 (neli) nädalat alljärgnevatel juhtudel, kui:

7.5.1. Tellija ei anna Täitjale õigeaegselt Tööde teostamiseks vajalikku informatsiooni; 7.5.2. Tellija keeldub või hoiab kõrvale nõuetekohaselt teostatud Tööde vastuvõtmisest ja/või selle eest tasu maksmisest.

7.6 Ülaltoodud alustel Lepingu ennetähtaegsel lõpetamisel on Täitjal õigus Tellijalt sisse nõuda vaid tasu lepingu lõpetamise hetkeks faktiliselt tehtud tööde eest.

1. **Lõppsätted**
   1. Kõik lepingu muudatused jõustuvad pärast nende allakirjutamist mõlema poole poolt al­lakirjutamise momendist või poolte poolt kirjalikult määratud tähtajal.
   2. Lepingu tingimusi võib muuta või täiendada poolte kirjalikul kokkuleppel, välja arvatud juhtudel, kui lepingu muutmise vajadus tuleneb õigusaktide muutumisest.
   3. Lepinguga seonduvaid eriarvamusi ja vaidlusi lahendavad pooled eelkõige läbirääkimiste teel. Kui lepingust tulenevaid vaidlusi ei õnnestu lahendada poolte läbirääkimistega, lahen­datakse vaidlus õigusaktidega kehtestatud korras.
   4. Leping on allkirjastatud digitaalselt.

**Poolte andmed ja allkirjad**

|  |  |
| --- | --- |
| **Tellija** | **Täitja** |
|  |  |
| Riigimetsa Majandamise Keskus | MediaBroker OÜ |
| Registrikood 70004459 | Registrikood 10839459 |
| Sagadi küla, Haljala vald, | Laeva 2, Tallinn 10111 |
| 45403 Lääne-Viru maakond | Tel 683 2060 |
| Tel 676 7500 | E-post [anu.uuemois@mediabroker.ee](mailto:anu.uuemois@mediabroker.ee) |
| E-post [rmk@rmk.ee](mailto:rmk@rmk.ee) |  |
|  |  |
| Digitaalselt allkirjastatud | Digitaalselt allkirjastatud |
|  |  |
|  |  |
| Sille Ader | Anu Uuemõis |

|  |
| --- |
| Newton Marketing OÜ |
| Registrikood 10463095 |
| Laeva 2, Tallinn 10111 |
| Tel 56495371 |
| E-post Indrek.lass@newton.ee |
|  |
|  |
| Digitaalselt allkirjastatud |
|  |
|  |
| Indrek Lass |